Zagazig o Zaqaziq (en àrab الزقازيق Az-Zaqāzīq, àrab egipci [zaʔaziːʔ] o [zaɡaziːɡ]) és una ciutat d'Egipte, capital de la Governació de Xarqiya, a uns 60 km al nord-est del Caire. La seva població al cens del 2006 era de 302.611 habitants.[1] Es troba al canal Muwis[2] i és centre del comerç del cotó.
Fou fundada poc després de 1820 com a campament pels treballadors de les preses de la branca oriental del Nil; la construcció de sis embassaments fou encarregada per Muhammad Ali Pasha al seu enginyer especialista en hidràulica Ahmad al-Barudi, i buscava assegurar el reg de tota la província; l'embassament principal fou el de Kanatir al-Tisa entre els canals Muwis i Mashtut. Els treballs de construcció van durar de 1827 a 1832. El nom li hauria estat donat per un personatge de nom Ahmed Zakzuk la família del qual s'havia establert al final del segle XVIII a mig km al nord de l'establiment, i el poblet sorgit allí s'hauria dit Kafr al-Zakazik (que es tradueix com "vila de la família Zakzuk"), nom després traslladat a l'establiment pels treballadors pels treballadors d'aquest lloc, que li van dir Nazlat al-Zakazik; aquest nom fou adoptat per l'ingenyer al-Barudi en els seus informes i oficialitzat per Muhammad Ali quan va visitar el lloc el 1832. Van circular altres etimologies (un peix, el zakzak, plural zakazik, abundant al canal Muwis, o del nom del refilo dels ocells abundants als arbres de la vila que deriva de l'arrel zakzaka). El trasllat de les oficines de reg des de Bilbeis a Zagazig va fer créixer aquesta ciutat i al cap d'un any fou declarada capital provincial en perjudici de Bilbeis (Bilbays) ja que Muhammad Ali la considerava en posició més central a la província i per tant més adequada. Es van construir dos mesquites: la gran obra de Muhammad Ali Pasha i l'anomenada Mesquita Petita, construïda per un alt funcionari de nom Amir Yusuf. S'hi van instal·lar comerciants i funcionaris i va adquirir més importància quan hi va arribar el ferrocarril. Una tercera mesquita la va construior el ric mercader Sulayman al-Sharbini. El 1911 va arribar a 40.000 habitants. Entre els que s'hi van instal·lar la família copta de Salama Musa originària d'Asyut. Modernament el cantant Abd al-Halim Hafiz va fer construir una mesquita nova que és la principal. Els sants tutelars de la ciutat són Abu Khalil i Abu Amir.
A Wikimedia Commons hi ha contingut multimèdia relatiu a: Zagazig Coord.: 30° 35′ 00″ N, 31° 30′ 0″ E﻿ / ﻿30.58333°N,31.50000°E﻿ / 30.58333; 31.50000
Obtingut de «https://ca.wikipedia.org/w/index.php?title=Zagazig&oldid=14696986»	Categoria: Ciutats d'EgipteCategories ocultes: Pàgines amb enllaç commonscat des de WikidataArticles amb coordenadesControl d'autoritats	Menú de navegació
العربيةمصرىБългарскиČeštinaDeutschΕλληνικάEnglishEspañolEestiفارسیSuomiFrançaisGaeilgeעבריתHrvatskiՀայերենBahasa IndonesiaItaliano日本語ქართული한국어LietuviųमराठीNederlandsNorsk nynorskNorsk bokmålOccitanPolskiPortuguêsРусскийScotsСрпски / srpskiSvenskaTürkçeУкраїнськаاردوWinaray中文	Modifica els enllaços	Darrera modificació de la pàgina: 18 gen 2015 a les 01:58.